‘Finale nekslag’ vir toerisme-rasfondsArgieffoto bloot ter illustrasie. (Foto: Unsplash) Die gebruik van swart ekonomiese bemagtiging (SEB) as kriteria vir die departement van toerisme se toerismefonds bly onwettig. Solidariteit en AfriForum het Woensdagoggend die departement se toerismefonds die finale nekslag toegedien toe die departement se aansoek om verlof tot appèl in die Konstitusionele Hof met koste van die hand gewys het. Die departement wou appelleer teen ŉ uitspraak van 2021 waartydens die hoogste hof van appèl in Bloemfontein in Solidariteit en AfriForum se guns beslis het dat die gebruik van SEB as kriteria vir die toerismefonds onwettig is. “Die kriteria vir die fonds was doodeenvoudig rassisties, sê Anton van der Bijl, adjunkbestuurshoof van regsake by Solidariteit nadat die land se hoogste hof dit beaam het. “Die regering kan dit as transformasie probeer verbloem, maar hy het lankal sy ware kleure gewys. Dit is uiters laag om die skade wat die regering met sy onredelike Covid-19-inperkingsregulasies aan die toerismesektor aangerig het, uit te buit om boonop teen mense te diskrimineer. Suid-Afrikaanse burgers is moeg daarvan om toe te kyk hoe die regering se rasse-ideologie die land se ekonomie lamlê. Hierdie uitspraak stuur ŉ belangrike boodskap aan die regering dat ras nie meer as ŉ troefkaart bo alle ander belange kan dien nie.” Mmamoloko Kubayi-Ngubane, van 2019 tot 2021 die minister van toerisme, het in 2020 die toerisme-ekwiteitsfonds as ŉ instelling bekendgestel wat slegs lenings en toelae aan ondernemings wat minstens 51% swart eienaarskap het, sou toestaan. Solidariteit en AfriForum het egter volgehou dat die toeken van hulpfondse op grond van ras onredelik is en dit is in September 2021 as onwettig verklaar. Ernst van Zyl, veldtogbeampte vir strategie en inhoud by AfriForum, sê die jongste uitspraak deur die Konstitusionele Hof is ŉ harde hou vir die Suid-Afrikaanse regering in sy stryd om sy “reg” om te kan diskrimineer op grond van ras te probeer beskerm. Van der Bijl sê op sy beurt die uitspraak is ŉ reuseoorwinning, “maar die nalatenskap van die regering se verknogtheid aan ras bo alles anders is steeds sigbaar by talle staatsinstellings soos Eskom en dit dra tot ŉ groot mate by tot die huidige krisis in die land. “Vandag se uitspraak lê egter ŉ sterk fondasie vir verdere gevegte en litigasie.”